Document ID: /fineweb-2-swissfilter-quality_10-filterrobots/filtered/02818.jsonl.gz/134

Kad su u pitanju zavičajne večeri, mnogi bez problema ostave iza sebe i više od 200 kilometara da bi iskoristili priliku susresti nekoga iz rodnoga kraja.
Tako je bilo i ovaj put; četrnaesta Lička večer, koju su organizirali Milan Dujmović i Milan Bobinac, okupila je 23. studenog 2013. u Zollikonu (ZH) Ličane i prijatelje Like iz Švicarske i Njemačke. Iz Stuttgarta je stigao autobus pun vjernih, dobro raspoloženih prijatelja, koji i sami svake godine organiziraju tradicionalne ličke fešte.
Razdraganu publiku zabavljao je bend Narodni dar iz Ličkog Lešća, koji je više puta gostovao u Švicarskoj. Te subotnje večeri promovirali su svoj novi CD „Ne dam ruži da procvjeta“. Pjesmom su prošetali kroz cijelu Hrvatsku te Bosnu i Hercegovinu, no najveći dio večeri pjevane su ličke pjesme.
Tokom večeri najavljena je humanitarna akcija koju je pokrenuo Jure Mesić, član Misijskog vijeća HKM Luzern. Mesić je zamolio nazočne da pomognu četveročlanoj obitelji Vidaković iz Lipica, koja je prije dva mjeseca u požaru izgubila svoj dom. Skupljenom prilogu dodao je svoj osobni i „zaokružio“ iznos na 1500.00 Fr. Ako se netko želi uključiti u akciju i dati svoj prilog, javite se na tel. 079 393 79 58 (J. Mesić).
Uz domaće ličke specijalitete pjevalo se i plesalo do sitnih sati i vrijeme je mnogima prebrzo prošlo. No već tokom večeri najavljena je sljedeća Lička zabava koju će organizirati NK Croatia Zürich 1. veljače 2014 godine.
Ruža Studer
{gallery}stories/foto/zabava/zabave/licka_festa_zollikon_2013/{/gallery}